Stanley o ne a setse a na le dikgwedi di ka nna robedi a batla Livingstone. Sa ntlha o ne a ya kwa Afrika a feta ka India, mme a fitlha mo setlhaketlhakeng sa Zanzibar ka January 6, 1871. Ka March 21, 1871, o ne a simolola loeto lwa gagwe lwa go ya kwa lotshitshing lo lo kafa botlhaba jwa Bagamoyo a rwele ditone di le thataro tsa dilwana a patilwe ke banna ba a ba hirileng ba le 200. Loeto lwa dikilometara di le 1 500 lo a neng a se na mmapa wa lone lo ne lo le kotsi! Dipula tse dikgolo di ne di rwalelela dinoka. Stanley le banna ba gagwe ba ne ba tsenwa ke bolwetse jwa malaria, malwetse a mangwe le letsapa le le tseneletseng. Dinoka tsotlhe di ne di tletse dikwena; Stanley o ne a leba fela a tshogile fa kwena e ne e goga tonki nngwe ya gagwe ya bofelo e bo e bolaya. Mo lekgetlhong le lengwe, Stanley ka boene o ne a falola ka tshoba la mogodu gore a se ka a komediwa ke kwena! Le fa go ntse jalo, Stanley o ne a ikemiseditse tota go atlega. O ne a kgothadiwa ke go utlwa gore go na le monnamogolo mongwe yo mosweu yo o tsofetseng thata yo o nnang kwa Ujiji.